Verbruikersrubriek: Beskerm jouself teen internetskelmsArgieffoto. Daar sal altyd ŉ skelm wees wat jou geld wil steel. Danksy hedendaagse tegnologie sit daardie skelm waarskynlik agter ŉ rekenaar en wag dat jy jou geld sommer in sy rekening inbetaal vir enigiets van ŉ katjie met ŉ stamboom langer as jou arm, tot swaar nywerheidsmasjinerie. Dit maak ŉ mens bang om iets wat aanlyn geadverteer word te koop of self iets só te verkoop. Ina Opperman gee raad oor hoe om jouself te beskerm as jy iets aanlyn koop. Die polisie het vandeesweek weer gewaarsku dat mense wat goedere koop wat op die internet geadverteer word, versigtig moet wees nadat twee vroue vandeesweek in die landdroshof op Hoopstad verskyn het op aanklag van bedrog. Hulle is aangekeer nadat ŉ sakeman wat laaigrawe wou koop, uit R500 000 bedrieg is. Die vroue het sedert 2012 meer as 120 advertensies op webwerwe soos Gumtree geplaas vir toerusting soos nywerheidstoerusting, laaigrawe en motoronderdele namens verskeie maatskappye wat nie bestaan nie. Wanneer kopers gekla het dat hulle nie die goedere kry wat hulle gekoop het nie, het die susters glo gesê die maatskappy is gelikwideer. Die Wet op Verbruikersbeskerming beskerm jou wel teen handelaars wat goedere, wat jy nie gesien het nie, verkoop. Dié wet beskerm jou egter nie in private kooptransaksies wanneer jy iets by iemand anders koop wat nie ŉ geregistreerde onderneming besit nie. Verbruikers moet lig loop vir internetskelmstreke soos hierdie: Loop ook lig wanneer jy iets verkoop. Die bekendste skelmstreek is dat iemand jou “betaal” deur die geld in jou rekening te deponeer en die betaalstrokie vir jou te stuur. Die strokie word vervals en jy is jou goedere kwyt.